**etern**

*Mariana Fulger*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

poţi să alergi cum timpul de-a lungul şi de-a latul,

cu surâsul în mâini, cu îmbrăţişarea pe buze,

să înveţi teii să ningă magnolii

şi cireşii ceasuri cu o clipă din viorile lui Corelli

repetată infinit pur

să încurci alfabetele

şi cuvintele să fie formule bizare de nanostructuri

să-ţi pui Anzi de hârtie pe umeri

şi pe glezne cicori

să spui nu e nimeni mai puternic

apoi să cânţi Van Halen la tigaie

să pictezi madone cu pasta de dinţi

în salonul de primire al regilor de ceaţă

să mă inviţi la dans numai când plouă

pe plaje cu trandafiri

să insişti apoi să culegem păpădii pentru cină din lună

și stele îndepărtate, să citim poezii

în schituri uitate până când vin zorii

apoi să le reașezăm în depărtarea lor

să fii etern în fiecare clipă, azi şi apoi, și apoi

ploaia, și ninsoarea, și arșița

fiecare vers de dor, lumea în pace

anotimpuri de poezie mereu noi

poți să fii orice pentru că ești

și te iubesc, te iubesc

suflet cu mii de nume şi un singur chip – muză

sufletului meu de poet

etern

-

Copyright Mariana Fulger